શહેરની આબરૂની ધૂળધાણી કરતી ચકચારી ગેંગરેપની ઘટનામાં સાચું શું? એ પ્રશ્ન હજુ અનુત્તર છે. જો કે, તપાસ શરૂ થયાના ત્રીજા દિવસે ‘પોલીસ અને પીડિતા’ સામસામે આવી ગયાં છે. પીડિતાએ પોતાના ઘરે જ પ્રેસ કોન્ફરન્સ બોલાવી ક્રાઇમ બ્રાન્ચના સંયુક્ત પોલીસ કમિશનર જે.કે ભટ્ટ પર ગંભીર આક્ષેપો લગાવ્યાં છે. પીડિતાના આક્ષેપો બાદ ખુદ શહેર પોલીસ કમિશનરને પોલીસના બચાવમાં મેદાને આવવું પડ્યું અને તેમણે ફરિયાદીની રજૂઆત અને અત્યાર સુધી મળેલા પુરાવામાં ખાસો વિરોધાભાસ હોવાનું જણાવ્યું હતુ. આ ઘટના પહેલા જ ગઇ રાતે વકીલ સાથે ક્રાઇમ બ્રાન્ચમાં હાજર થયેલા ગૌરવ દાલમીયાએ પોલીસને એક પત્ર સોંપ્યો હતો. તેનો દાવો છે કે, આ પત્ર પીડિતાએ ફરિયાદ નોંધાવી તેના બે દિવસ પહેલા ગૌરવને લખ્યો હતો અને તેમાં બન્નેના જૂના સંબંધોની ભાવનાત્મક વાતો લખેલી છે. આ પત્ર પણ પોલીસે કબજે કર્યો છે.